Uredba Komisije (ES) št. 2772/2000

z dne 18. decembra 2000

o spremembi Uredbe (EGS) št. 1964/82 o pogojih za dodelitev posebnih izvoznih nadomestil za nekatere kose izkoščenega govejega mesa

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 1254/1999 z dne 17. maja 1999 o skupni ureditvi trga za goveje in telečje meso [1] in zlasti člena 33(12) Uredbe,

ob upoštevanju naslednjega:

(1) Uredba Komisije (EGS) št. 1964/82 [2], kakor je bila nazadnje spremenjena z Uredbo (ES) št. 1470/2000 [3], določa pogoje za dodelitev posebnih izvoznih nadomestil za nekatere kose izkoščenega mesa odraslega goveda.

(2) Sedanja pravila zahtevajo, da se morajo vsi kosi, pridobljeni z izkoščevanjem zadnjih četrti, razen fileja izvoziti. Vendar naj se v skladu s splošnim gibanjem na trgu možnost, da se file ne izvozi, razširi na druge kose zadnjih četrti, zato da bi dosegli boljše cene v Skupnosti, ne da bi s tem ogrozili cilj sprostiti trg Skupnosti.

(3) Ker se stopnja posebnega nadomestila nanaša na povprečno raven podpore za vse kose, dobljene iz zadnjih četrti, odločitev pomeni, da se ne izvozi nekaterih kosov zadnje četrti, da je treba prilagoditi nadomestilo, znesek take prilagoditve pa se izračuna glede na referenčno vrednost kosov, na katere to najbolj vpliva.

(4) Nekatere točke besedila potrebujejo razjasnitev in nekatere tehnične podatke je treba posodobiti, zlasti zamenjati sklicevanja na Uredbo Komisije (EGS) št. 3665/87 z dne 27. novembra 1987 o določitvi skupnih podrobnih pravil za uporabo sistema izvoznih nadomestil za kmetijske proizvode [4], kakor je bila nazadnje spremenjena z Uredbo (ES) št. 604/98 [5], s sklicevanjem na Uredbo Komisije (ES) št. 800/1999 [6], kakor je bila spremenjena z Uredbo (ES) št. 1557/2000 [7], ki jo je nadomestila.

(5) Ukrepi, predvideni s to uredbo, so v skladu z mnenjem Upravljalnega odbora za goveje in telečje meso –

SPREJELA NASLEDNJO UREDBO:

Člen 1

Uredba (EGS) št. 1964/82 se spremeni:

1. Zadnji stavek člena 2(1) se črta.

2. Člen5 se nadomesti z naslednjim:

"Člen 5

1. Carinske formalnosti za izvoz iz Skupnosti za oskrbo iz člena 36 Uredbe Komisije (ES) št. 800/1999 [8] ali za proizvode, dane v postopek iz člena 5 Uredbe (EGS) št. 565/80, se izpolnijo v državi članici, v kateri je sprejeta deklaracija iz člena 2.

2. V okence 11 "potrdila o izkoščenem mesu" vpišejo carinski organi referenčne številke in datume deklaracij iz člena 5(4) Uredbe (ES) št. 800/1999.

Kadar je uporabljen postopek, predviden v členu 5 Uredbe (EGS) št. 565/80, carinski organi vpišejo referenčne številke in datume izjav o plačilu, določene v členu 26(2) Uredbe (ES) št. 800/1999.

Navedene podatke lahko carinski organi po potrebi vpišejo na hrbtno stran potrdil in jih overijo.

3. Ko so končane carinske formalnosti v zvezi s kosi za izvoz, se pošlje "potrdilo o izkoščenem mesu" po upravnih poteh agenciji, odgovorni za plačilo izvoznih nadomestil."

3. Člen6 se nadomesti z naslednjim:

"Člen 6

1. Razen v primerih višje sile se posebna nadomestila dodelijo pod pogojem, da se izvozi celotna količina kosov, dobljenih z izkoščevanjem, ki je izvedeno pod nadzorom v skladu s členom 2(3), in ki so navedeni na potrdilu(-ih) iz člena 4(1).

2. Vendar je izvoznikom dovoljeno, da ne izvozijo celotne količine kosov, dobljenih z izkoščevanjem zadnjih četrti.

Če znaša količina, ki naj bi se izvozila, vsaj 95 % skupne mase kosov, dobljenih z izkoščevanjem, ki je izvedeno pod nadzorom v skladu s členom 2(3), se izplača posebno nadomestilo.

Če znaša količina, ki naj bi se izvozila, manj kakor 95 %, vendar ne manj kakor 85 % skupne mase kosov, dobljenih z izkoščevanjem, se izplačljivo nadomestilo zniža.

Znesek, za katerega naj se stopnja zniža, se določi, če je stopnja zadevnega nadomestila fiksna ali spremenjena. Določi se zlasti glede na vrednost različnih kosov, ki bodo verjetno ostali na trgu Skupnosti.

3. Kosti, velike kite, hrustanec, kosi loja in drugih odpadkov, ki ostanejo po izkoščevanju, se lahko tržijo znotraj Skupnosti.

4. Izvozniki, ki želijo izkoristiti eno od možnosti, predvidenih v odstavku 2, morajo to navesti v svojih deklaracijah, kakor je predvideno v členu 2(1).

Poleg tega mora biti na potrdilu(-ih) iz člena 4(1) navedeno:

- v okencu 4 skupna neto masa kosov, dobljenih z izkoščevanjem in, kadar je to primerno, z overitvijo:

"— Uporaba člena 6(2) Uredbe (EGS) št. 1964/82 – možnost za 95 %,"

ali

"— Uporaba člena 6(2) Uredbe (EGS) št. 1964/82 – možnost za 85 %,"

- v okencu 6 neto maso, ki se bo izvozila.

Države članice lahko omejijo število vrst kosov, za katere se lahko izvozniki odločijo, da jih ne bodo izvozili, na dve na posamezen postopek izkoščevanja.

5. Če je izvožena količina manjša od mase, navedene v okencu 6 potrdil(-a) iz člena 4(1), se posebno nadomestilo zmanjša. Odstotek zmanjšanja je:

- če ugotovljena razlika med izvoženo maso in maso, navedeno v okencu 6 potrdil(-a) iz člena 4(1), ne presega 10 %, petkratnik odstotka razlike v masi,

- v drugih primerih 80 % stopnje nadomestila za proizvode pod tarifno oznako KN 020130009100 ali 020130009120, ki se uporablja na datum, naveden v okencu 21 izvoznega dovoljenja, na podlagi katerega so bile izpolnjene formalnosti po členu 5(1) ali 26(1) Uredbe (ES) št. 800/1999.

Kazen, predvidena v členu 51(1)(a) Uredbe (ES) št. 800/1999, se ne uporablja v primerih iz tega odstavka."

4. Vstavi se naslednji člen:

"Člen 9

Za potrdila, predvidena v členu 4(1), ki jih pristojni organi overijo vsako četrtletje in zajemajo izkoščene kose, dobljene iz zadnjih četrti, države članice v drugem mesecu, ki sledi vsakemu četrtletju, sporočijo naslednje:

- skupno neto maso, ki je navedena na potrdilih, zajetih v primerih iz člena 6(1),

- skupno neto maso, ki je navedena na potrdilih, zajetih v primerih iz člena 6(2) – možnost za 95 %,

- skupno neto maso, ki je navedena na potrdilih, zajetih v primerih iz člena 6(2) – možnost za 85 %."

Člen 2

Ta uredba začne veljati sedmi dan po objavi v Uradnem listu Evropskih skupnosti.

Uporablja se za posle, zajete v deklaracijah iz člena 2(1), ki so predložene od 15. januarja 2001.

Ta uredba je v celoti zavezujoča in se neposredno uporablja v vseh državah članicah.

V Bruslju, 18. decembra 2000

Za Komisijo

Franz Fischler

Član Komisije

[1] UL L 160, 26.6.1999, str. 21.

[2] UL L 212, 21.7.1982, str. 48.

[3] UL L 165, 6.7.2000, str. 16.

[4] UL L 351, 14.12.1987, str. 1.

[5] UL L 80, 18.3.1998, str. 19.

[6] UL L 102, 17.4.1999, str. 11.

[7] UL L 179, 18.7.2000, str. 6.

[8] UL L 102, 17.4.1999, str. 11.

--------------------------------------------------